
			Til min datter Åshild 

			Kapittel 1

			1

			Kong Janaka sa:

			Hvordan får man kunnskap?

			Hvordan skjer frigjøring?

			Hvordan oppnås begjærløshet? 

			Fortell meg dette, herre!

			2

			Ashtavakra sa:

			Hvis du ønsker frigjøring, mitt barn,

			da skal du unngå sansegjenstandene som var de gift.

			Fyll deg selv med tilgivelse, oppriktighet, barmhjertighet,

			tilfredshet og sannferdighet som var det nektar.

			3

			Du er ikke jord, vann, ild, luft eller rom.

			For å bli fri må du vite at du er ren bevissthet,

			selvet som er disse elementenes tilskuer.

			4

			Hvis du skiller deg fra kroppen

			og faller til ro i bevisstheten,

			da blir du øyeblikkelig glad, fredfull

			og fri fra binding.

			5

			Du tilhører ingen kaste eller livsstadium.1

			Øyet kan ikke se deg.

			Du er ubundet, formløs og alltings tilskuer.

			Vær glad!

			6

			Dyd og last, glede og smerte,

			tilhører sinnet og ikke deg, 

			du altgjennomtrengende vesen!

			Du er ikke den som handler eller erfarer.

			Du er sannelig evig fri.

			7

			Du er den ene seeren av alt.

			Du er alltid helt fri.

			Dette er i sannhet din bundethet:

			Å se deg selv som noe annet enn seeren.

			8

			Du er bitt av den store svarte slangen 

			som er «jeg er gjøreren».2

			Drikk derfor troens nektar

			som er «jeg er ikke gjøreren».

			Vær glad!

			9

			Brenn ned uvitenhetens mørke skog

			med vissheten om at:

			«Jeg er ren bevissthet».

			Vær ubekymret og glad!

			10

			Du er den lykksalige bevisstheten,

			den ytterst lykksalige bevisstheten,

			som universet fremtrer i,	

			innbilt som slangen i repet.3

			Lev lykkelig!

			11

			Hvis du tror at du er fri, er du sannelig fri.

			Hvis du tror du at er bundet, er du sannelig bundet.

			Ordtaket om at «man blir det man tenker» er helt sant.

			12

			Du er selvet, tilskueren, den altgjennomtrengende,

			den fullkomne, den ene, den frie bevisstheten, 

			den handlingsløse, den utilknyttede, den begjærløse og fredfulle.

			Det er gjennom forblindelse det virker som at du er i samsara. 

			13

			Etter å ha gitt opp forvirringen om at «jeg er gjenspeilingen» 4

			og indre og ytre tilstander,

			bør du meditere på det absolutte, bevisste og tohetsløse 5 selvet.

			14

			Mitt barn; du har lenge vært bundet

			av kroppsbevissthetens snare.

			Hogg denne snaren i to med kunnskapens sverd 

			som er «jeg er bevissthet».

			Vær glad!

			15

			Du er ubundet, handlingsløs, selvlysende og plettfri.

			At du praktiserer meditasjon er sannelig din bundethet!

			16

			I virkeligheten gjennomstrømmer du dette universet,

			og dette universet eksisterer i deg.

			Din sanne natur er ren oppvåkning.

			Vær ikke trangsinnet! 

			17

			Du er likegyldig, uforanderlig, uten mål eller vekt, 

			av kjølig sinnelag, ubegripelig intelligent og uforstyrrelig.

			Begjær bare den rene bevissthet!

			18

			Vit at det som har form er uvirkelig

			og at det som ikke har form er uforanderlig.

			Ved å ta til deg denne sannhetens lære

			vil muligheten for gjenfødsel forsvinne.

			19

			Slik speilet eksisterer uavhengig av speilbildet,

			eksisterer selvet uavhengig av kroppen. 

			20

			På samme måte som det ene og allestedsnærværende rommet

			eksisterer innenfor og utenfor krukken,

			slik eksisterer det evige og uopphørlige brahman i alle ting.

			Kapittel 2

			1

			Kong Janaka sa:

			Åh! Jeg er plettfri og fredfull bevissthet,

			og er hinsides materien!

			Hele denne tiden er jeg blitt lurt av forvirringen.

			2

			Slik denne kroppen utstråler fra meg,

			slik utstråler også verden fra meg.

			Derfor er hele denne verden min,

			eller så er verden ingenting.

			3

			Åh! Siden verden sammen med kroppen nå er forsaket av meg,

			ser jeg sannelig det ypperste selvet ved et lykketreff.

			4

			Slik bølgene, skummet og boblene 

			ikke er atskilt fra vannet,

			slik er verden, som springer ut av selvet, 

			ikke atskilt fra selvet.

			5

			Når man ser nærmere på klesstoffet

			ser man at det bare er tråd.

			Når man gransker denne verden

			ser man ikke noe annet enn selvet.

			6

			Slik sukker fra sukkerroens saft

			helt er gjennomtrengt av saften,

			slik er universet som er blitt til i meg

			helt og holdent gjennomtrengt av meg.

			7

			Verden oppstår gjennom uvitenhet om selvet,

			og forsvinner når selvet erkjennes,

			slik som uvitenhet om repet lar slangen komme til syne,

			mens slangen forsvinner når man forstår at det er et rep.

			8

			Min egen natur er lys.

			Jeg er ikke noe annet enn lys.

			Når universet skinner frem,

			da er det sannelig jeg som skinner.

			9

			Åh! Universet skinner frem i meg,

			og er innbilt gjennom uvitenhet,

			slik sølvet glimrer i perlemor, 

			slangen kommer til syne i repet,

			og vannet skimrer i sollyset gjennom en luftspeiling.

			10

			Slik krukken blir til leire, 

			bølgen blir til vann,

			og armbåndet blir til gull,

			slik oppløses universet, som har oppstått fra meg, i meg.

			11

			Vidunderlig er jeg! Hyllest til meg!

			For meg finnes ingen ødeleggelse;

			jeg vil overleve selv om hele verden går til grunne,

			fra skaperen Brahma til en gresstust.

			12

			Vidunderlig er jeg! Hyllest til meg!

			Jeg er én selv om jeg har en kropp.

			Jeg hverken går eller kommer noe sted

			og er urokkelig til stede mens jeg gjennomstrømmer universet.

			13

			Vidunderlig er jeg! Hyllest til meg!

			Det finnes ingen mer dugelig enn jeg,

			for jeg bærer universet i all evighet

			uten å berøre det med kroppen.

			14

			Vidunderlig er jeg! Hyllest til meg!

			For meg finnes ingenting eller alle ting

			i språkets og tankens riker.

			15

			Den som vet, det som vites og viten

			er en triade som ikke finnes i virkeligheten.

			Jeg er det rene selvet som denne triaden 

			skinner frem i gjennom uvitenhet.

			16

			Åh! Lidelsens årsak er tohet.

			Det finnes intet annet botemiddel mot dette

			enn å vite at alle ting er falske,

			og at jeg er én, ren, lykksalig bevissthet.

			17

			Jeg er ren bevissthet.

			Begrensninger er innbilt av meg gjennom uvitenhet.

			Ved å stadig tenke slik dveler jeg i det uforestilte.

			18

			For meg finnes hverken ufrihet eller frihet.

			Illusjonen er forsvunnet fordi den har mistet sitt grunnlag.

			Åh! Universet som eksisterer i meg

			eksisterer egentlig ikke i meg.

			19

			Jeg er helt overbevist om at verden

			og kroppen er ingenting

			og at selvet er ren bevissthet.

			På hvilket grunnlag kan innbilningen nå dannes?

			20

			Kroppen, himmel og helvete,

			fangenskap og frihet så vel som frykt:

			alt dette er innbilninger.

			Hvordan angår noe av dette meg, som er ren bevissthet?

			21

			Åh! Jeg ser ingen tohet,

			selv et menneskemylder er som en ødemark

			hvor jeg er den eneste som finnes.

			Hva kan jeg knytte meg til?

			22

			Jeg er ikke en kropp, 

			Jeg har ikke en kropp.

			Jeg er ikke den gjenfødte sjel. 

			Jeg er bevissthet.

			Dette er sannelig mitt fangenskap,

			at jeg tørster etter livet.

			23

			Åh! I meg, det uendelige havet,

			reiser de mangfoldige verdensbølgene seg

			så snart sinnets vind tar til i styrke.

			24

			Når sinnets vind stilner i meg, 

			det uendelige havet,

			da forliser ulykkeligvis verdens båt 

			som tilhører den individuelle sjelen, handelsmannen.

			25

			Åh, så vidunderlig!

			I meg, det uendelige havet, 

			reiser de individuelle sjelene seg som bølger,

			de støter sammen, leker med hverandre,

			og faller så til ro når de skal.

			Kapittel 3

			1

			Ashtavakra sa:

			Etter å ha erkjent at du i virkeligheten

			er det ene, uforgjengelige selvet,

			hvordan kan du, den selverkjente og standhaftige,

			ha noe begjær etter rikdom?

			2

			Åh! Slik grådighet skapes av illusjonen om sølv

			som skyldes uvitenheten om at det er perlemor,

			slik skapes begjæret etter de illusoriske sansegjenstandene

			gjennom uvitenhet om selvet.

			3

			Etter å ha erkjent at du er det dette universet

			skinner frem i som bølger i havet;

			hvorfor virrer du rundt som en stakkar?

			4

			Etter å ha hørt at man er ren bevissthet,

			det ytterst vakre selvet;

			hvordan kan man være så sterkt knyttet 

			til sitt kjønnsorgan og bli uren?

			5

			Det er forunderlig om man skulle fortsette 

			å føle at man eier noe 

			når man er blitt vis og vet 

			at selvet er i alle ting 

			og at alle ting er i selvet.

			6

			Det er underlig at en som er grunnfestet 

			i den høyeste enheten og har frigjøring som mål,

			allikevel kommer under begjærets makt

			og svekker seg gjennom forlystelser.

			7

			Det er underlig at en som vet 

			at begjær er kunnskapens fiende,

			og som er blitt veldig skrøpelig,

			allikevel lyster etter nytelse

			selv når den siste timen nærmer seg.

			8

			Det er underlig at en som ikke er knyttet

			til denne eller den neste verden;

			som skjelner det evige fra det timelige,

			og som lengter etter frigjøring,

			allikevel er redd for frigjøring.

			9

			Den kloke ser alltid bare selvet, 

			og blir hverken glad eller trist

			selv om han har det gøy eller fælt.

			10

			Den storsinnede ser sin egen kropps handlinger

			som om de er en annens kropp.

			Hvordan kan ros eller ris

			forstyrre denne edle sjel?

			11

			Hvordan kan den kloke, som har forstått

			at universet er et blendverk,

			og som har mistet nysgjerrigheten,

			føle noen frykt når døden nærmer seg?

			12

			Den store sjel har et begjærløst sinn

			selv i håpløshet.

			Med hvem kan vi sammenligne den som 

			bare finner lykke i selverkjennelse?

			13

			Den kloke vet at alt i verden 

			i bunn og grunn er ingenting.

			Hvorfor skal denne stødige sjel 

			like eller mislike noe?

			14

			Den som har gitt opp verdslig lyst i sitt sinn,

			som er fri fra motsetninger og uten forhåpninger;

			for denne store sjel vil ingen tilfeldige erfaringer 

			forårsake smerte eller glede.

			Kapittel 4

			1

			Janaka sa:

			Åh! Den standhaftige og selverkjente,

			som er med på livets lystige lek,

			har ingenting til felles med samsaras tåpelige slitere.

			2

			Åh! Yogien føler ingen henrykkelse 

			ved å være i den tilstand av selverkjennelse 

			som Indra og alle de andre gudene

			strever etter å oppnå, og derfor føler seg nedtrykte.

			3

			Den selverkjente røres ikke i sitt indre

			av noen opplevelser, de være seg gode eller vonde.

			Himmelen berøres ikke av røyken

			selv om det ser slik ut.

			4

			Hvem kan forhindre den store sjel, 

			som har erkjent at hele denne verden bare er selvet,

			fra å handle med frihet og spontanitet?

			5

			Blant alle verdens forskjellige slags skapninger,

			fra skaperen Brahma ned til en gresstust,

			er det bare den selverkjente som har styrke

			til å slutte å like og mislike.

			6

			Enestående er det menneske som vet at selvet 

			er uten tohet og er universets herre.

			Dette oppvåknede menneske handler som det tenker,

			og føler ikke frykt noen steder.

			Kapittel 5

			1

			Ashtavakra sa:

			Du er fri fra kontakt med noe som helst.

			Hvorfor ønsker du – den rene – å oppgi noe?

			Ved å gi slipp på kroppens og sinnets sammensetning

			vil du gå i oppløsning.

			2

			Universet oppstår i deg som bobler i havet.

			Ved å erkjenne det ene selvet på denne måten

			vil du gå i oppløsning!

			3

			Fordi universet er uvirkelig,

			og kommer til syne i deg som slangen i repet,

			eksisterer det ikke i deg som er ren.

			Så bare gå i oppløsning!

			4

			Du er den samme i glede og smerte,

			i håp og håpløshet, i liv og død.

			Du er fullkommen. 

			Så bare gå i oppløsning!

			Kapittel 6

			1

			Kong Janaka sa:

			Jeg er uendelig som himmelrommet,

			og den materielle verden er som en krukke.

			Dette er erkjennelse.

			For selvet finnes ikke benektelse, bekreftelse eller oppløsning.

			2

			Jeg er som havet, og verden er som bølgen.

			Dette er erkjennelse.

			For selvet finnes ikke benektelse, bekreftelse eller oppløsning.

			3

			Jeg er som perlemoren, 

			og innbilningen om verden er som sølvet.

			Dette er erkjennelse.

			For selvet finnes ikke benektelse, bekreftelse eller oppløsning.

			4

			Jeg er i alle ting og alle ting er i meg.

			Dette er erkjennelse.

			For selvet finnes ikke benektelse, bekreftelse eller oppløsning.

			Kapittel 7

			1

			Kong Janaka sa:

			I meg, det uendelige havet, 

			driver verdens skip hit og dit,

			med egovinden i seilene.

			Dette stresser meg ikke.

			2

			I meg, det uendelige havet, 

			kan verdens bølge reise seg av seg selv, 

			eller synke hen.

			Jeg øker eller minker ikke av dette.

			3

			I meg, det uendelige havet, 

			er innbilningen som kalles universet.

			Jeg er ytterst fredfull og formløs.

			Slik eksisterer jeg.

			4

			Det uendelige og rene selvet er ikke i tingene, 

			og tingene er ikke i selvet.

			På denne måten er det utilknyttet, begjærløst og fredfullt.

			Slik eksisterer jeg.

			5

			Åh! Jeg er sannelig den rene bevisstheten.

			Verden er som en tryllekunst.

			Så hvordan og hvor kan det finnes noen forestilling

			om at noe må godtas eller avvises?

			Kapittel 8

			1

			Ashtavakra sa:

			Det er binding når sinnet begjærer, sørger,

			avviser, godtar, er glad eller sint.

			2

			Det er frigjøring når sinnet ikke begjærer, sørger,

			avviser, godtar, er glad eller sint.

			3

			Det er binding når sinnet er knyttet til sanselige opplevelser.

			Det er frigjøring når sinnet ikke er knyttet til sanselige opplevelser.

			4

			Når det ikke er et «jeg» er det frigjøring.

			Når det er et «jeg» er det binding.

			Ved å forstå dette er det lett 

			å ikke godta eller avvise noe.

			Kapittel 9

			1

			Ashtavakra sa:

			Det som er gjort og det som skal gjøres, 

			og motsetninger slik som glede og smerte;

			når og for hvem opphører de?

			Når du vet dette, vær gjennom likegyldighet 

			hengitt til forsakelse i denne verden,

			og følg ikke religiøse regler og ritualer.

			2

			Sjeldent er det velsignede menneske 

			som gjennom å iaktta menneskenes gjøren og laden

			mister livslysten, nytelsesbegjæret og nysgjerrigheten.

			3

			Hele denne verden, hjemsøkt av all slags lidelse,

			er sannelig forgjengelig, substansløs, avskyelig og må unngås.

			4

			Når er den tid eller alder når motsetningene 

			ikke finnes for menneskene?

			Den som oppgir motsetningene 

			og er fornøyd med hva enn som skjer av seg selv

			oppnår fullkommenheten.

			5

			Hvilket menneske som har sett de store seernes,

			de helliges og yogienes motstridende meninger,

			blir ikke likegyldig til lærdom og finner fred?

			6

			Den som erkjenner bevissthetens sanne natur,

			og som gjennom likegyldighet, sinnslikevekt

			og fornuft redder seg selv fra samsara;

			er ikke dette menneske den sanne guruen?

			7

			Betrakt de fem elementenes modifikasjoner

			som i virkeligheten kun elementene selv,

			og du vil øyeblikkelig bli fri fra binding

			og være i din egen naturlige tilstand.

			8

			Samsara er i sannhet begjærene.

			Gi derfor opp begjærene.

			Ved å oppgi begjærene, oppgir man også samsara.

			Da kan man være som man vil!

			Kapittel 10

			1

			Ashtavakra sa:

			Etter å ha oppgitt begjæret, som er fienden,

			og velstand, som er verdiløs;

			må du til og med oppgi dharma, som er disse to sin årsak.

			Du må utvikle likegyldighet overfor alt.

			2

			Se på venner, eiendom, rikdom, hus, koner, gaver

			og andre tegn på suksess som en drøm,

			eller som en tryllekunstners illusjoner.

			3

			Vit at uansett hvor det er begjær, er også samsara.

			Etter å ha utviklet dyp ulyst og blitt begjærløs,

			så vær lykkelig!

			4

			Binding består kun av begjær.

			Når begjæret opphører kalles det frigjøring.

			Bare gjennom løsrivelse fra verden

			får man den varige glede over å oppnå selvinnsikt.

			5

			Du er den ene og rene bevissthet.

			Verden er uten bevissthet og er uvirkelig.

			Uvitenheten finnes heller ikke.

			Hva mer ønsker du å vite?

			6

			Kongedømmer, sønner, koner, kropper og gleder:

			Selv om du var knyttet til dem 

			har du mistet dem i liv etter liv.

			7

			Nå er det nok med rikdom, begjær og gode gjerninger!

			Ingen av disse ga sinnet fred i samsaras dystre skog.

			8

			I hvor mange liv har du ikke utført smertefulle 

			og besværlige handlinger med kropp, sinn og tale?

			Hold derfor i hvert fall opp i dag!

			Kapittel 11

			1

			Ashtavakra sa:

			Den som er overbevist om at forandring i form

			av væren og ikke-væren ligger i tingenes natur,

			og er blitt fri fra forandring og lidelse,

			faller med letthet til ro.

			2

			Den som er overbevist om at Gud er alltings skaper

			og at det ikke er noen annen her i denne verden, 

			vil bli fri i sitt indre fra alle begjær og full av fred,

			og vil ikke binde seg til noe.

			3

			Den som vet med sikkerhet at medgang og motgang

			kommer i tidens fylde på grunn av gudenes vilje;

			som bestandig er fornøyd og har sunne sanser,

			vil ikke begjære noe eller være bekymret.

			4

			Den som vet med visshet at glede og smerte,

			fødsel og død, er gudenes vilje;

			som ikke ønsker å gjøre noe og ikke lenger sliter,

			vil ikke påvirkes selv om handlinger utføres. 

			5

			Den som vet at det er bekymring som skaper lidelse

			i denne verden og ikke noe annet, 

			vil bli glad, fredfull og fri fra alle begjær 

			ved å bli bekymringsløs.

			6

			«Jeg er ikke en kropp.

			Jeg har ikke en kropp.

			Jeg er bevissthet» – den som vet dette

			husker ikke hva som er gjort eller ugjort,

			som om den absolutte tilstand er oppnådd.

			7

			Den som vet at «jeg er alle ting, 

			fra skaperen Brahma og ned til den minste gresstust»

			vil bli fri fra forestillinger, ren og fredfull,

			og bryr seg ikke lenger om det oppnådde og det uoppnådde. 

			8

			Den som vet at denne mangfoldige og 

			vidunderlige verden ikke eksisterer,

			vil bli begjærløs og finne fred

			som om ingenting finnes.

			Kapittel 12

			1

			Kong Janaka sa:

			Først ble jeg lei av kroppens handlinger.

			Dernest orket jeg ikke mer av ordenes flom.

			Til slutt fikk jeg nok av tankevirksomheten. 

			Derfor dveler jeg nå i meg selv. 

			2

			Siden jeg ikke lenger har noen kjærlighet 

			til lyd eller andre sanselige opplevelser,

			og fordi selvet ikke er synlig,

			er jeg ikke lenger distrahert, 

			og er ensrettet i mitt indre.

			Derfor dveler jeg nå i meg selv.

			3

			Når sinnet er distrahert på grunn av forveksling 6 

			trengs det handling for å skape konsentrasjon.

			Etter å ha forstått at dette er fremgangsmåten

			dveler jeg derfor nå i meg selv. 

			4

			På grunn av fraværet av glede og lidelse,

			som skyldes at jeg ikke liker eller misliker noe lenger,

			dveler jeg nå i meg selv, min herre!

			5

			Å være på et livsstadium eller ikke, meditasjon,

			og å oppgi det sinnet liker:

			Siden jeg forstår at dette bare er ideer jeg har,

			så dveler jeg nå i meg selv.

			6

			Å avstå fra handlinger er like mye uvitenhet

			som å utføre handlinger.

			Etter å ha forstått denne sannhet til fulle

			dveler jeg nå i meg selv.

			7

			Når man tenker på Det utenkelige

			har man bare å gjøre med en tankeform.

			Etter å ha oppgitt å tenke på Det utenkelige

			dveler jeg nå i meg selv.

			8

			Den som har gjort dette, har nådd målet.

			Den som har et slikt vesen, har nådd målet.

			Kapittel 13

			1

			Janaka sa:

			Den selverkjente tilstand, som er å vite at ingenting finnes,

			er sjelden, selv blant forsakerne som bærer lendeklede.

			Etter derfor å ha gitt opp forsakelse og tilknytning

			dveler jeg nå i meg selv.

			2

			Jevnlig er det smerte for kroppen.

			Støtt blir tungen sliten.

			Ofte plages sinnet.

			Etter å ha oppgitt kropp, tale og tanke

			har jeg funnet livets høyeste mening.

			3

			Etter å ha erkjent fullstendig at

			ingenting egentlig skjer,

			så gjør jeg det som må gjøres,

			og lever lykkelig.

			4

			De kroppsidentifiserte yogiene 

			er opptatt av handling eller ikke-handling.

			Etter å ha gitt opp forening og atskillelse

			lever jeg lykkelig.

			5

			Intet godt eller ondt skjer meg

			om jeg oppholder meg noe sted,

			reiser rundt eller hviler.

			Så om jeg er et sted, reiser eller sover

			lever jeg lykkelig.

			6

			Jeg taper ingenting ved å sove.

			Jeg oppnår ingenting ved å streve.

			Ved å gi opp tap og vinning

			lever jeg lykkelig.

			7

			Etter å ha erfart hvordan glede og andre opplevelser

			stadig endrer form under livets omstendigheter,

			har jeg gitt opp det gode og det onde.

			Derfor lever jeg lykkelig.

			Kapittel 14

			1

			Kong Janaka sa:

			Den som av natur har et tomt sinn,

			som kun uforvarende 7 tenker på ting,

			og som sover selv om hun er våken; 

			dette menneske har glemt alt.

			2

			Når mitt begjær har forsvunnet:

			hvor er da rikdom og venner, 

			hvor er mine fiender i form av sansegjenstander,

			hvor er skriftene, og hvor er kunnskap?

			3

			Fordi jeg har erkjent det ypperste selvet, 

			den seende bevissthet som er det guddommelige vesen,

			er jeg likegyldig overfor frihet og binding.

			Jeg bekymrer meg ikke over frigjøringen.

			4

			Den som innad er tom for forestillinger,

			og utad oppfører seg vilkårlig som en forrykt;

			dette menneskes ulike tilstander

			kan bare forstås av en som selv er slik.

			Kapittel 15

			1

			En med klart sinn vil nå erkjennelse

			uansett hvordan undervisningen er.

			Andre vil være forvirrede

			selv om de søker kunnskap hele livet.

			2

			Frigjøring er å miste smaken for sansegjenstander.

			Binding er å trakte etter det sanselige.

			Slik er sannelig erkjennelsen.

			Gjør som du ønsker.

			3

			Denne kunnskapen om virkeligheten

			gjør en veltalende, intelligent og virksom person

			fåmælt, sløv og treg.

			Derfor skys den av de som ønsker å nyte livet.

			4

			Du er ikke en kropp.

			Du har ikke en kropp.

			Du er hverken en gjører eller erfarer.

			Du er ren bevissthet, det evige frie vitnet.

			Lev lykkelig.

			5

			Kjærlighet og hat tilhører sinnet,

			men sinnet finnes aldri for deg.

			Du er fri fra forestillinger,

			det oppvåknede og uforanderlige selvet.

			Lev lykkelig.

			6

			Ved å forstå at selvet er i alle ting

			og at alle ting er i selvet,

			vil du bli fri fra egoet 

			og følelsen av at noe er «mitt».

			Lev lykkelig.

			7

			O rene bevissthet!

			Du er havet hvor universet oppstår,

			som bølger i havet.

			Du er virkeligheten: 

			Det er ingen tvil om dette.

			Vær fri fra sinnets feber!

			8

			Fatt mot, mitt barn, fatt mot!

			Vær aldri forvirret rundt dette.

			Din sanne natur er kunnskap.

			Du er det guddommelige selvet, 

			hinsides materien.

			9

			Kroppen, som består av de materielle egenskapene,

			kommer, eksisterer og går.

			Selvet hverken kommer eller går.

			Hvorfor bekymrer du deg så over det?

			10

			La kroppen leve til verdens ende

			eller la den fare allerede i dag!

			Hvilken forskjell gjør det for deg,

			du som er ren bevissthet av natur?

			11

			I deg, det uendelige havet, la verdens bølger

			stige eller synke som de er ment å gjøre.

			Du øker eller minker ikke av dette.

			12

			Mitt barn; ditt vesen er ren bevissthet.

			Verden er ikke atskilt fra deg.

			Hvordan og for hvem kan det finnes

			noen idé om å godta eller avvise?

			13

			Hvorfra kommer fødsel, 

			hvorfra kommer karma,

			og hvorfra kommer egoet i deg,

			som er Det ene, uforanderlige, fredfulle 

			og rene bevissthetsrommet?

			14

			Uansett hva du ser i denne verden, 

			er det bare du selv som kommer til syne.

			Fremstår armbånd, halskjeder eller ankelkjeder

			som noe annet enn gull?

			15

			Gi opp fullstendig slike skiller som at

			«jeg er Det» og «jeg er ikke dette».

			Etter slik å ha forstått at alt er selvet

			blir man fri fra alle intensjoner.

			Lev lykkelig!

			16

			Det er bare gjennom din uvitenhet at universet eksisterer.

			Du er Det ene, den høyeste virkeligheten.

			Det finnes ingen annen enn deg

			som er fanget i eller er fri fra samsara.

			17

			Den som vet med sikkerhet at dette universet

			bare er en illusjon og egentlig er ingenting,

			vil bli begjærløs og ren intelligens,

			og finne fred som om ingenting finnes.

			18

			I verdens uendelige hav var, er og vil være

			bare Det ene.

			Hverken binding eller frigjøring finnes for deg.

			Lev tilfreds og lykkelig.

			19

			O du uendelige bevissthet!

			Forstyrr ikke ditt sinn med intensjoner eller forestillinger!

			Vær fredfull og stå lykkelig i ditt eget selv,

			som er innbegrepet av lykksalighet.

			20

			Gi fullstendig opp meditasjon,

			og hold ikke fast ved noen ting i hjertet.

			Du er selvet, og er sannelig helt fri.

			Hva vil du oppnå ved å tenke? 

			Kapittel 16

			1

			Ashtavakra sa:

			Mitt kjære barn; du kan utallige ganger

			snakke om og lytte til forskjellige skrifter,

			men bare ved å glemme alt

			kan du være deg selv.

			2

			O du kloke: du kan erfare, utføre handlinger

			eller praktisere konsentrasjon.

			Men ditt sinn vil likefullt lengte etter

			det som er uten lengsler og hinsides tingene.

			3

			Alle er ulykkelige fordi de anstrenger seg,

			men ingen vet dette.

			Den velsignede oppnår frigjøring

			kun gjennom å lære dette.

			4

			Lykken hører kun til døgeniktenes anfører

			som syns det er et ork bare å måtte 

			åpne og lukke øyelokkene,

			og ikke til noen annen. 

			5

			Når sinnet er fritt fra slike motsetningspar

			som «dette er gjort» og «dette er ugjort»,

			da blir det likegyldig overfor menneskets mål

			som er plikt, velstand, nytelse og frigjøring.8

			6

			Den som skyr sansegjenstander er begjærløs,

			mens den som higer etter sansegjenstander er begjærlig.

			Den som imidlertid ikke griper eller lar gå

			er hverken begjærløs eller begjærlig.

			7

			Så lenge begjæret, uforstandens fundament, lever

			vil samsaras tre vokse,

			og det vil være tiltrekning og frastøtning.

			8

			Et aktivt liv skaper begjær, 

			mens et passivt liv skaper avsky.

			Den kloke er fri fra motsetningene som et barn,

			og oppfører seg også som et barn.

			9

			Den som elsker verden ønsker å forsake den

			for å unngå lidelse.

			Men den som er fri for begjær lider ikke

			selv i verdens midte.

			10

			Den som har et hovmodig forhold til frigjøringen 

			og har en følelse av eierskap til kroppen

			er hverken en selverkjent eller en yogi,

			men bare en som erfarer lidelse.

			11

			Selv om Shiva, Vishnu eller den lotusfødte Brahma

			er din læremester;

			bare gjennom å glemme alt

			kan du være deg selv.

			Kapittel 17

			1

			Den som har fått resultatet av erkjennelse

			og av yogapraksis,

			og som er fornøyd og har rene sanser,

			vil alltid glede seg over å være alene.

			2

			Det menneske som kjenner virkeligheten

			vil aldri lide i denne verden,

			for hele universet er fylt av henne alene.

			3

			Ingen sansegjenstander bringer noensinne glede

			til den som har funnet lykken i seg selv,

			slik elefanten som elsker de søte sallakibladene

			ikke bryr seg om de bitre nimbabladene.

			4

			Sjelden i denne verden er den som

			ikke holder fast ved de erfarte opplevelser,

			og som heller ikke trakter etter det uopplevde.

			5

			Den som higer etter sanselige gleder,

			og den som søker frigjøring,

			finnes begge i denne verden.

			Enestående er sannelig den som hverken ønsker

			sansenytelse eller frigjøring.

			6

			Enestående er det høysinnede menneske 

			som ikke liker eller misliker

			plikt, rikdom, begjær, frigjøring, liv eller død.

			7

			Den selverkjente er den salige 

			som hverken lengter etter universets oppløsning 

			eller hater dets eksistens.

			Hun lever lykkelig med hva enn livet har å by på.

			8

			Den salige har nådd sitt mål gjennom denne kunnskap

			og har transcendert tankene.

			Hun lever lykkelig om hun ser, hører, berører, lukter eller spiser.

			9

			Den som samsaras hav er tørket ut for

			har hverken lyst eller ulyst.

			Hennes blikk er tomt, 

			hennes handlinger hensiktsløse,

			og hennes sanser er uvirksomme.

			10

			Den selverkjente hverken våker, 

			sover, åpner eller lukker øynene.

			Åh! Den frigjorte sjel er overalt i den ypperste tilstand!

			11

			Den frigjorte er overalt i selvet, er ren i hjertet,

			og fri fra alle begjær.

			12

			Den store sjel er alltid fri, selv om hun

			ser, hører, berører, lukter, spiser, griper, snakker eller går.

			Hun er fri fra anstrengelse og anstrengelsesløshet.

			13

			Den frigjorte er alltid uten tilknytning,

			selv om hun klandrer, lovpriser, 

			er glad, sint, gir eller tar.

			14

			Den store sjel er sannelig frigjort og sunn,9

			og føler ingen sinnsbevegelse selv ved synet 

			av en elskovssyk kvinne

			eller ved at døden nærmer seg. 

			15

			Det vise menneske som ser det samme overalt

			opplever ingen forskjell mellom glede og smerte,

			mann og kvinne, medgang eller motgang.

			16

			For det vise menneske som er ferdig med samsara

			og har overskredet den menneskelige tilstand,

			finnes det hverken voldelighet eller medfølelse,

			hovmod eller ydmykhet.

			17

			Den frigjorte misliker ikke sansegjenstander

			og liker dem heller ikke.

			Med et sinn som bestandig er utilknyttet

			tar hun tingene som de kommer.

			18

			Den frigjorte har et tomt sinn

			og kjenner ikke slike forestillinger

			som oppmerksomhet eller uoppmerksomhet,

			det gode eller det onde,

			men eksisterer som om hun alene finnes.

			19

			Den frigjorte har ikke eierskap eller ego,

			og er overbevist om at ingenting finnes.

			Med et hjerte befridd fra alle lengsler

			gjør hun ingenting selv om hun gjør noe.

			20

			Den frigjorte har ikke lenger noe sinn

			og har nådd en ubeskrivelig tilstand,

			hvor sinnets tilstander som forvirring,

			søvn og dumskap ikke lenger finnes.

			Kapittel 18

			1

			Ashtavakra talte:

			Hyllest til selvet, som er ren glede, fred og lys!

			Når dets erkjennelse opprinner

			blir feiltakelsen om verdens eksistens som en drøm.

			2

			Man får rikelig med nytelser 

			av å skaffe seg alskens materielle ting,

			men lykkelig blir man ikke

			før man fullstendig har gitt opp alt.

			3

			Den som har et hjerte brent av heten

			fra pliktens smertes sol;

			hvordan kan hun bli lykkelig

			uten et regnskyll av fredens nektar?

			4

			Denne verden er kun en sinnstilstand.

			I virkeligheten er den ingenting.

			Den iboende eksistensen til de som tenker på 

			eksistens og ikke-eksistens opphører ikke å eksistere.

			5

			Selvets eksistens er hverken langt borte eller begrenset.

			Det er sannelig oppnådd.

			Det er uten forestilling, anstrengelse, forandring og urenhet.

			6

			Så snart forvirringen opphører og ens sanne natur erkjennes

			lever de som ikke lenger har et tilslørt syn sorgfrie.

			7

			Etter å ha erkjent at alt er innbilning

			og at selvet er evig frigjort,

			oppfører ikke den vise seg som et barn?

			8

			Etter å ha erkjent at selvet er Det absolutte

			og at væren og ikke-væren er innbilninger;

			hva tenker så den begjærløse?

			Og hva sier eller gjør hun?

			9

			Etter å ha erkjent at alt er selvet og blitt taus

			har ikke yogien slike ideer

			som «jeg er dette» eller «jeg er ikke dette».

			10

			Hverken adspredthet, ensrettethet, høy intelligens,

			dumskap, glede eller lidelse 

			finnes for yogien som er blitt fredfull.

			11

			For yogien som har erkjent sin sanne natur 

			som forestillingsløs finnes ingen forskjell

			mellom å være keiser eller tigger,

			mellom vinning eller tap,

			eller mellom å være blant folk eller i ødemarken.

			12

			Hvor er plikt? Hvor er begjær? 

			Hvor er rikdom? Hvor er skjelneevne?

			For den frigjorte yogi finnes ikke slike motsetninger

			som «dette er gjort» og «dette er ugjort».

			13

			Yogien som er frigjort i levende live har ikke 

			noen pliktfølelse eller lidenskap i sitt hjerte

			så lenge hun lever her på jorden.

			14

			Hvor er forvirring, hvor er universet, 

			hvor er universets forsakelse, 

			og hvor er frigjøring

			for den store og fredelige sjel

			som dveler hinsides alle tankers grenser?

			15

			Den som ser universet

			kan ville benekte at det finnes.

			Men hva skal den begjærløse gjøre,

			som ikke ser universet selv om hun ser det?

			16

			Den som har sett Det absolutte vesen

			kan tenke at «jeg er Det absolutte».

			Men hva skal den som ikke ser noe annet enn 

			selvet og ikke bekymres av tankene tenke på?

			17

			Den som ser distraksjon i seg selv

			konsentrerer seg.

			Men den edle og selverkjente er ikke distrahert.

			Hva skal den som ikke trenger å oppnå noe gjøre?

			18

			Den vise er motsatt av et vanlig menneske

			selv om hun lever som et vanlig menneske.

			Hun ser ikke konsentrasjon, distraksjon

			eller urenhet i seg selv.

			19

			Den som er hinsides væren og ikke-væren,

			som er tilfreds, begjærløs og oppvåknet

			gjør ingenting, selv om det ser slik ut i verdens øyne.

			20

			Den vise blir ikke stresset hverken av

			å gjøre noe eller av ikke å gjøre noe.

			Hun lever lykkelig og gjør det

			som må gjøres.

			21

			Den begjærløse, uavhengige, spontane og ubundne sjel

			føres hit og dit av den karmiske innflytelses vind 10 

			som et uttørket løv.

			22

			For den som er blitt fri fra samsara

			finnes hverken glede eller sorg.

			Bestandig med et lykkelig sinn

			lever hun som om hun ikke har en kropp.

			23

			Den vise sjel som er lykkelig i seg selv

			og som er kjølig og ren i sitt hjerte,

			har intet ønske om å forsake noe,

			og føler heller ikke tap noe sted.

			24

			Den vise har naturlig et tomt sinn

			og gjør bare det som skjer av seg selv.

			Ære eller vanære finnes ikke for henne.

			25

			«Denne handling er gjort av kroppen, 

			og ikke av meg, det rene vesen» 

			– den som tenker i slike baner

			handler ikke selv om hun handler.

			26

			Den i levende live frigjorte handler 

			uten å kunne si hvorfor,

			men er ikke dermed en tåpe.

			Hun er lykkelig, herlig og strålende 

			mens hun er i denne verden.

			27

			Den vise er inderlig lei av alskens argumenter,

			og har nådd en tilstand av dyp fred.

			Hun tenker ikke, vet ikke, hører ikke og ser ikke.

			28

			Siden den store sjel hverken er konsentrert eller distrahert

			higer hun ikke etter frigjøring eller det motsatte.

			Hun vet med sikkerhet at verden er innbilt

			og lever mens hun ser at alt er Det absolutte.

			29

			Den som har et ego i sitt indre

			handler selv om hun ikke handler.

			Den vise er egoløs 

			og handler ikke selv om hun handler.

			30

			Den frigjortes sinn er ikke plaget eller fornøyd,

			og har hverken gjørerskap eller aktivitet.

			Det er uten begjær og tvil.

			31

			Den frigjortes sinn igangsetter ikke

			meditasjon eller andre aktiviteter,

			men mediterer og blir virksomt

			uten noe egoistisk motiv.

			32

			Den sløvsinnede blir forvirret bare

			av å høre hvordan virkeligheten egentlig er,

			men den skarpsinnede lukker seg inn

			i seg selv som en enfoldig.

			33

			Den uvitende praktiserer konsentrasjon 

			og sinnskontroll igjen og igjen.

			De vise dveler i selvets sanne tilstand,

			uforstyrrede som dypt sovende,

			og ser ingenting som må gjøres.

			34

			Den uvitende blir ikke forløst gjennom 

			å anstrenge seg eller ikke å anstrenge seg.

			Den innsiktsfulle blir forløst

			kun ved å forstå virkeligheten.

			35

			Mennesker som hengir seg til praksis

			kjenner ikke dette selvet, 

			som er rent, oppvåknet, kjært, fullkomment,

			hinsides de materielle elementer og sunt.

			36

			Den uvitende når ikke frigjøringen

			gjennom handling i form av praksis.

			Velsignet er den frigjorte som blir uforanderlig

			kun gjennom erkjennelse.

			37

			Den uvitende når ikke Det absolutte

			fordi hun ønsker å bli det.

			Den vise erfarer imidlertid så visst

			Det absoluttes sanne natur,

			selv om hun ikke ønsker det.

			38

			De uvitende er grunnløse og eiesyke,

			og holder samsara gående.

			De oppvåknede hugger av samsaras rot,

			som er meningsløshetens årsak.

			39

			Den uvitende oppnår ikke fred

			fordi hun ønsker å bli fredfull.

			Den vise har alltid et fredfullt sinn

			fordi hun har forstått virkeligheten.

			40

			Hvor er visjonen av selvet for den

			som er avhengig av det sette?

			De vise ser ikke det ene eller det andre;

			de ser det uforanderlige selvet.

			41

			Hvor er sinnskontroll for den uvitende

			som anstrenger seg slik?

			For den vise som har funnet lykken i selvet

			er sinnskontrollen alltid spontant til stede.

			42

			Noen tenkere mener at verden finnes,

			mens andre tenkere mener at ingenting finnes.

			Den som ikke tenker noen av delene

			har sannelig et uforstyrret sinn.

			43

			De med sløve intellekter tenker

			at selvet er rent og tohetsløst.

			Men på grunn av forblindelse kjenner de ikke selvet,

			og er uforløste så lenge de lever. 

			44

			Intellektet til den som higer etter frigjøring

			er avhengig av et objekt for å fungere.

			Den frigjortes intellekt er alltid objektløst

			og er uten begjær.

			45

			De fryktsomme søker tilflukt når de ser

			sansegjenstandenes tigere.

			De går øyeblikkelig inn i en hule

			for å oppnå sinnskontroll og konsentrasjon.

			46

			Når sansegjenstandenes elefanter ser den

			begjærløse løven, smyger de seg unna.

			De som ikke klarer å komme seg unna

			tjener henne som spyttslikkere.

			47

			Den som er uten tvil og har forent sinnet med selvet

			søker ikke virkemidler for å bli fri. 

			Hun lever som hun lyster mens hun

			ser, hører, berører, lukter eller spiser.

			48

			Den som har et rent intellekt og er blitt rolig

			kun ved å høre om sannheten,

			ser ikke rett eller gal handling,

			eller handlingsløshet.

			49

			Den selverkjente gjør med frihet 

			de handlinger som må gjøres, 

			på godt eller vondt. 

			Hennes handlinger er som et barns.

			50

			Gjennom frihet oppnås gleden,

			gjennom frihet oppnås det høyeste.

			Gjennom frihet vil forløsningen oppnås,

			gjennom frihet vil man nå den ypperste tilstand.

			51

			Når man forstår at ens eget selv 

			ikke gjør eller erfarer noe,

			da vil alle sinnets tanker stilne.

			52

			Den selverkjentes tilstand er naturlig ubegrenset

			og stråler majestetisk.

			Det gjør ikke den uvitendes begjærlige sinn,

			som har en fred som er falsk og tilgjort.

			53

			De vise, som er uten innbilning, ubundne,

			og som har frigjorte intellekter,

			morer seg somme tider med store forlystelser,

			og søker andre ganger tilflukt i fjellhuler.

			54

			Intet begjær oppstår i den selverkjentes hjerte,

			selv om hun viser ærbødighet når hun ser en skriftlærd,

			en guddom, et helligsted, en kvinne, en konge eller en kjær.

			55

			Yogien blir ikke det minste forstyrret 

			selv om hun ertes eller kjeftes på av tjenere,

			sønner, koner, barnebarn eller slektninger.

			56

			Yogien er ikke tilfreds selv om hun er tilfreds,

			og plages ikke selv om hun er plaget.

			Kun de som er som henne forstår

			hennes vidunderlige tilstand.

			57

			Samsara er visselig pliktfølelsen.

			De vise ser den ikke.

			De ser seg selv som tomme former,

			som formløse, som uforanderlige og som sunne.

			58

			Den som er sløvsinnet er alltid oppskaket 

			og blir stresset selv om hun ikke gjør noen ting.

			Den kloke, derimot, er uforstyrret

			selv om hun utfører sine gjøremål.

			59

			Den vise har et fredelig sinn 

			selv om hun lever et aktivt liv.

			Hun sitter lykkelig, sover lykkelig,

			kommer og går lykkelig, 

			taler lykkelig og spiser lykkelig.

			60

			Den som av natur ikke blir stresset 

			selv om hun lever et aktivt liv som folk flest,

			er som en stor sjøs uforstyrrelige dyp.

			Hun er fri fra alle plager og stråler klart.

			61

			For den uvitende blir selv uvirksomhet

			til virksomhet.

			For den vise blir selv virksomhet

			noe som tar del i uvirksomhetens frukt.11

			62

			Den uvitende viser ofte ulyst

			overfor sine egne eiendeler.

			Hvor er lyst og hvor er ulyst for den 

			som ikke lenger elsker kroppen?

			63

			Den uvitende sitter alltid fast i oppfatningen

			om sinnets aktivitet eller mangel på aktivitet.

			Den som er grunnfestet i seg selv har imidlertid

			en forståelse som ser det formløse

			selv om hun tenker på tankeformene.

			64

			Den vises handlinger har ikke noe motiv,

			og hun oppfører seg som et barn.

			Hun er ren og ubesudlet, 

			selv når handlingene utføres.

			65

			Velsignet er sannelig den selverkjente,

			som er den samme under alle omstendigheter.

			Hennes sinn er fritt fra forventning

			om hun ser, hører, berører, lukter eller spiser.

			66

			Hvor er samsara, hvor er blendverkets fremskinnelse,

			hvor er målet og hvor er middelet

			for den vise som er lik himmelrommet,

			og alltid er fri fra sinnets forestillinger?

			67

			Den absorberte tilstand (samadhi) inntreffer for den 

			som naturlig er i det udelte.

			Hun er den fullkomne legemliggjørelsen av selvets lykksalighet.

			Hun har forsaket alle ting og er den seirende.

			68

			Trenger man å si så mye om den store sjel

			som har erkjent virkeligheten?

			Den som alltid og alle steder er fri fra tilknytning 

			tørster ikke hverken etter nytelse eller frigjøring.

			69

			Etter å ha oppgitt den dualistiske verden som

			begynner med mahat 12 og kun er skapt gjennom navn;

			hva gjenstår så å gjøre for den som er ren bevissthet?

			70

			Det uoppfattelige er åpenbart for den rene,

			som gjennom sin egen natur er fredfull.

			Hun er overbevist om at hele denne verden 

			er skapt av misforståelse og egentlig ikke finnes.

			71

			Hvor er regler, hvor er ulyst, hvor er forsakelse

			og hvor er tilbakeholdenhet for den selverkjente,

			som er ren og strålende av natur

			og ikke ser den objektive virkeligheten?

			72

			I samsara, som bare strekker seg til intellektet,

			er det kun blendverk (maya).

			Den selverkjente, som ikke har noe eierskap eller ego

			og er uten begjær, stråler.

			73

			Hvor er binding, hvor er frigjøring,

			hvor er glede og hvor er sorg, for den selverkjente 

			som er strålende og uendelig av natur,

			og som ikke ser den materielle verden?

			74

			For den vise som har skuet det uforgjengelige selvet

			og blitt fri fra lidelsen,

			finnes ikke erkjennelse, ei heller universet,

			eller oppfatninger om at «jeg er kroppen»

			eller at «dette er mitt».

			75

			Hvis den sløvsinnede slutter med slike

			yogiske øvelser som sinnskontroll,

			begynner hun øyeblikkelig å henfalle til

			fantasering og sludder.

			76

			Selv når den dumme hører sannheten

			oppgir hun ikke sin dårskap.

			Selv om hun utad ser ut til å ha gjort en innsats

			og blitt fri fra sine vrangforestillinger,

			skjuler begjæret etter å nyte verden seg i hennes indre.

			77

			Den som gjennom erkjennelse er blitt fri fra handling

			ser likefullt ut som en som handler i verdens øyne.

			Hun finner ingen passende anledning til å handle eller tale.

			78

			Hvor er mørke, hvor er lys, og hvor er døden

			eller noe som helst annet

			for den selverkjente, 

			som alltid er uforanderlig og uten frykt.

			79

			Hvor er standhaftighet, hvor er skjelneevne

			og hvor er fryktløshet for yogien

			som har en ubeskrivelig egennatur,

			og egentlig ikke har noen egennatur?

			80

			Det finnes ingen himmel eller noe helvete,

			ikke engang frigjøring i levende live finnes.

			Er det så mye mer å si? 

			I yogiens visjon eksisterer ingenting.

			81

			Den selverkjente higer ikke etter vinning

			og sørger ikke over tap.

			Hennes sinn er ikke oppildnet av begjær,

			men fylt med udødelighetens nektar.

			82

			Den begjærløse hyller ikke den fredfulle,

			og avskyr ikke den ondsinnede.

			Hun er tilfreds og den samme i glede og sorg,

			og ser ikke noe som må gjøres.

			83

			Den selverkjente avskyr ikke samsara,

			og har ikke noe ønske om å skue selvet.

			Hun er fri fra glede og sinne,

			og er hverken død eller levende.

			84

			Den oppvåknede er strålende,

			for hun er uten tilknytning til barn, ektemake og andre.

			Hun har ikke begjær etter sansegjenstander.

			Hun er bekymringsløs selv om hun har en kropp,

			og er fri fra forhåpning.

			85

			Den selverkjente er fornøyd overalt uansett hva som skjer.

			Hun ferdes fra sted til sted av egen fri vilje,

			og legger seg for å hvile der solen går ned.

			86

			Den storsjelede har ingen bekymring 

			om hennes kropp stiger eller faller.

			Hun har funnet hvile i sin egen værens grunn,

			og har fullstendig glemt samsara.

			87

			Den oppvåknede fryder seg, 

			for hun eier ingenting og gjør som hun lyster.

			Hun er fri fra motsetningene og har ingen tvil.

			Hun er ikke bundet til noen ting og er alene.

			88

			Den selverkjente stråler fordi hun ikke ser på noe som sitt.

			Hun ser ingen forskjell på jord, stein eller gull.

			Hun har forløst hjertets knuter,

			og fridd seg fra rastløshet og sløvsinn.

			89

			Hvem kan sammenlignes med den frigjorte sjel

			som overalt er likesæl, fornøyd 

			og ikke har noe begjær i hjertet?

			90

			Hvem annen enn den begjærløse

			vet ikke selv om hun vet, 

			ser ikke selv om hun ser

			og snakker ikke selv om hun snakker?

			91

			Den begjærløse stråler 

			om hun er en tiggermunk eller en fyrste.

			I hennes forståelse finnes ikke

			godt eller ondt i tingene.

			92

			Hvor er uavhengighet, hvor er begrensethet,

			og hvor er erkjennelse av virkeligheten

			for yogien som er ærlig og oppriktig,

			og som har nådd sitt mål?

			93

			Hvordan og for hvem kan man forklare

			hva den indre opplevelsen er

			i en som er fornøyd med å hvile i selvet,

			som er begjærløs og sorgfri?

			94

			Hun drømmer ikke selv i søvne,

			hviler ikke selv i drømme,

			og er ikke våken selv om hun er våknet opp.

			Slik er den selverkjente,

			som er tilfreds i alle tilstander.

			95

			Den bevisste er uten tanke selv om hun tenker,

			er uten sanser selv om hun sanser,

			uten intellekt selv om hun har et skarpt intellekt,

			og er egoløs selv om hun har et ego.

			96

			Den bevisste er hverken glad eller trist, 

			hverken begjærlig eller begjærløs,

			hverken frihetshungrig eller frigjort.

			Hun er hverken det ene eller det andre.

			97

			Den selverkjente er velsignet,

			for hun er ikke adspredt selv i adspredelse,

			ikke konsentrert selv i konsentrasjon,

			ikke dum selv i dumskap,

			og ikke lærd selv i lærdom.

			98

			Den frigjorte dveler i selvet uansett omstendighetene,

			er fri fra det som er gjort og det som må gjøres,

			og er overalt den samme.

			Fordi hun er begjærløs tenker hun ikke på

			hva som er ugjort og hva som er gjort.

			99

			Den frigjorte gledes ikke av lovprisning,

			ergres ikke av å klandres,

			forferdes ikke av døden, 

			og fryder seg ikke over livet.

			100

			Den fredeligsinnede søker ikke til folkemengder

			og rømmer heller ikke til ødemarken.

			Hun forblir på alle måter og alle steder den samme.

			Kapittel 19

			Kong Janaka talte:

			1

			Med virkelighetserkjennelsens tang har jeg trukket

			de mangfoldige forestillingers pil ut av hjerteroten.

			2

			Hvor er plikt, hvor er begjær, hvor er velstand,

			hvor er skjelneevne, hvor er tohet og hvor er enhet

			for meg som dveler i min egen storhet?

			3

			Hvor er fortiden, hvor er fremtiden, hvor er nåtiden,

			hvor er rom og hvor er selv evigheten

			for meg som dveler i min egen storhet?

			4

			Hvor er selvet, hvor er ikke-selvet, 

			hvor er det gode, hvor er det onde,

			hvor er tanke og hvor er tankeløshet

			for meg som dveler i min egen storhet?

			5

			Hvor er drøm, hvor er søvn, hvor er våkenhet,

			hvor er den fjerde tilstand og hvor er frykt

			for meg som dveler i min egen storhet?

			6

			Hvor er avstand, hvor er nærhet,

			hvor er det ytre, hvor er det indre,

			hvor er grovhet og hvor er finhet

			for meg som dveler i min egen storhet?

			7

			Hvor er døden, hvor er livet,

			hvor er verdnene, hvor er menneskene,

			hvor er oppløsning og hvor er konsentrasjon

			for meg som dveler i min egen storhet?

			8

			For meg som har funnet fred i selvet

			er det ikke mer å si om de tre livsmålene.

			Det er nytteløst å snakke om yoga,

			og selv det å snakke om erkjennelse har jeg fått nok av!

			Kapittel 20

			Kong Janaka talte:

			1

			Hvor er de fem materielle elementene,

			hvor er kroppen, hvor er sansene, hvor er sinnet, 

			hvor er tomheten og hvor er håpløsheten

			i meg, det ubesudlede selvet?

			2

			Hvor er hellige skrifter, hvor er selverkjennelse,

			hvor er det objektløse sinnet,

			hvor er tilfredshet og hvor er begjærløshet

			for meg, som er evig fri fra motsetningene?

			3

			Hvor er viten, hvor er uvitenhet, hvor er «jeg»,

			hvor er «det», hvor er «mitt»,

			hvor er binding, hvor er frigjøring

			for meg, som ikke har noe uttrykk?

			4

			Hvor er de fortidige handlinger som nå bærer frukter,

			hvor er frigjøring i levende live, 

			og hvor er den absolutte tilstand av frigjøring etter kroppens død

			for meg som alltid er uforskjelliggjort?

			5

			Hvor er gjøreren, hvor er erfareren,

			hvor er inaktivitet og hvor er aktivitet,

			hvor er direkte erkjennelse og hvor er resultater

			for meg som alltid er uten egenværen?

			6

			Hvor er verden, hvor er den som higer etter frihet,

			hvor er yogien, hvor er den selverkjente,

			hvor er den bundne og hvor er den frie

			i meg, som er tohetsløs av natur?

			7

			Hvor er skapelse, hvor er tilintetgjørelse,

			hvor er målet, hvor er middelet,

			hvor er søkeren og hvor er oppnåelsen

			i meg, som er tohetsløs av natur?

			8

			Hvor er erkjenneren, hvor er erkjennelsens redskap,

			hvor er det erkjente, hvor er erkjennelsen,

			hvor er noe og hvor er ikke noe

			for meg, som alltid er ren?

			9

			Hvor er adspredthet, hvor er ensrettethet,

			hvor er klokskap, hvor er dumskap,

			hvor er oppstemthet og hvor er nedtrykthet

			for meg, som alltid er handlingsløs?

			10

			Hvor er den relative virkelighet, 

			hvor er den absolutte virkelighet,

			hvor er glede og hvor er sorg,

			for meg som alltid er uten spekulasjon?

			11

			Hvor er verdensillusjonen, 

			hvor er livets kretsløp,

			hvor er tiltrekning, hvor er frastøtning,

			hvor er sjelen og hvor er Det absolutte

			for meg, som alltid er ren?

			12

			Hvor er innblanding i verdens affærer,

			hvor er tilbaketrukkethet fra samfunnet,

			hvor er frigjøring og hvor er binding

			for meg som alltid hviler i selvet,

			og er uforanderlig og udelelig?

			13

			Hvor er læren, hvor er de hellige bøkene, 

			hvor er eleven, hvor er guruen og hvor er livets mål

			for meg, som er lykksalig og ubegrenset?

			14

			Hvor er væren, hvor er ikke-væren,

			hvor er enhet og hvor er tohet?

			Hva mer er det å si?

			Intet trer frem for meg.

			Etterord av Lars Christian Ims

			Ashtavakras sang (sanskrit: Ashtavakra Gita) er en dialog mellom den legendariske indiske vismannen Ashtavakra og den like sagnomsuste kongen Janaka av Mithila, som begynner med at sistnevnte stiller eksistensielle spørsmål som Ashtavakra så besvarer. Teksten består av 298 vers fordelt over 21 kapitler, skrevet på det utbredte shlokaversemålet, som egner seg godt for resitering. 

			Ashtavakra nevnes i de to store klassiske episke diktverkene Mahabharata og Ramayana. I Mahabharata fortelles historien om Ashtavakra og kong Janaka slik: Ashtavakras foreldre het Kahola og Sujata. En dag mens Kahola satt ved sin gravide hustrus side og resiterte vedaene, hørte de til sin store overraskelse barnet i magen si følgende: «Pappa, takket være deg har jeg allerede lært alle vedaene her jeg ligger i mors liv. Men jeg beklager å måtte si at du ofte uttaler ordene feil.» Kahola tok dette meget ille opp og forbannet sin ufødte sønn ved å si at han skulle bli født med åtte misdannelser. Da gutten ble født hadde han krummede lemmer, og fikk navnet Ashtavakra, som betyr «åttekroket». En dag dro Kahola til kong Janakas hoff for å be kongen om penger siden de var fattige. Ved kongens hoff var det en stor lærd ved navn Vandin. Vandin besatt dyp kunnskap om vedaene, og Kahola ble bedt om å debattere med ham. Kahola ble overvunnet av Vandin, og som straff ble han kastet på havet.

			Tiden gikk, og da Ashtavakra hadde blitt en tolv år gammel gutt fikk han høre om farens ulykkelige skjebne, og bestemte seg for å utfordre Vandin. I følge med sin onkel Shvetaketu og sin mor dro han til kong Janakas hoff og ba om audiens. Siden han bare var en ung gutt ble han først avvist, men da han la for dagen sin store kunnskap om de hellige skriftene, fikk han allikevel foretrede for kongen. Han utfordret umiddelbart Vandin til lærd debatt. Etter en heftig utveksling viste Ashtavakra seg å være overlegen i lærdom, og ba kongen om å gi samme straff til Vandin, som hadde bedt kongen kaste alle de prestene han hadde overvunnet på havets dyp. Vandin røpet da at han egentlig var sønn av guden Varuna, havets hersker, og at grunnen til at han hadde fått kastet alle prestene han hadde overvunnet på havet, var at Varuna hadde holdt et tolv år langt offerritual og trengte offerprester. Dette ritualet var imidlertid nå over, og alle prestene ble derfor satt fri, inkludert Kahola. Kahola var så fornøyd med sin sønns store bragd at han løftet forbannelsen som hadde gjort ham til krøpling, og ba ham bade i elven Samanga. Etter at Ashtavakra hadde gjort dette rettet alle hans lemmer seg ut. 

			Kong Janaka er den legendariske herskeren i kongeriket Videha, som styrte fra regionen Mithila, nordøst i dagens India. Han betraktes som en såkalt rajarshi eller kongelig vismann, og er kanskje mest kjent for å være faren til Sita, som ble gudekongen Ramas dydige hustru. Hun er følgelig en av hovedpersonene i Ramayana, det store heltekvadet om Ramas liv. 

			Tradisjonen forstår historien om Ashtavakras store lærdom og fysiske skavanker som en allegori for at ånden er mektigere enn kjødet, og at fullkommen visdom ikke er avhengig av en lytefri kropp. Dette er også den essensielle læren i Ashtavakras sang, som for eksempel uttrykkes slik i 2.22: «Jeg er ikke en kropp. Jeg har ikke en kropp.»

			Filosofien i Ashtavakras sang

			På grunn av verkets form og innhold er det naturlig å sammenligne det med den mer kjente Bhagavad Gita, som ble til en gang mellom år 400 før og 200 år etter vår tidsregning. Bhagavad Gita inntar en særstilling i hinduismen og er de facto dens bibel eller mest hellige tekst. Ashtavakras sang er en mer rendyrket filosofisk tekst og et poetisk uttrykk for advaita vedanta, eller den indiske enhetslæren, som Shankara, også kalt Shankaracharya, med stor reformatorisk iver og sylskarpt intellekt gjorde til den dominerende filosofiske retningen i hinduismen på 700-tallet. Ifølge legendariske beretninger om hans liv samlet i verket Shankara Digvijaya («Shankaras seier i alle himmelretninger») skal han ha reist rundt i India og triumfert med sin enhetslære ved å seire over andre filosofer i lærde debatter.

			Advaita vedanta tar utgangspunkt i upanishadene, de filosofiske traktatene – ofte i dialogs form – som utgjør den siste og yngste delen av de fire vedaene. Upanishadene er særlig opptatt av brahman, som er det samme som Gud, men en upersonlig guddom som ikke må forveksles med f.eks. en personlig Gud som i kristendommen. Ved siden av brahman er upanishadene særlig opptatt av atman eller selvet, og hvordan det kan erkjennes. Vedaene ble til under den såkalte vediske perioden som varte fra ca. år 1500 til 500 før vår tidsregning. I upanishadene uttrykkes enhetslæren i sin reneste form gjennom de såkalte mahavakya-ene eller store utsagnene: «Jeg er brahman» (aham brahma asmi), «du er brahman» (tat tvam asi), «alt er brahman» (sarvam khalvidam brahma), «selvet er brahman» (ayam atma brahma) og «brahman er bevissthet» (prajnanam brahma).

			Hvis alt er brahman, den absolutte og uforanderlige rene bevissthet og eksistens, hvordan forklarer man så verdens opphav og eksistens? Hva med menneskets eller selvets ontologiske status, dvs. forholdet til Gud? Dette spørsmålet er blitt besvart på ulike måter, og har ført til at det etter hvert har oppstått mange skoler innen vedanta som forstår forholdet mellom mennesket, verden og brahman på forskjellige måter. Shankaracharya representerer den ene ytterligheten, som postulerer at det ikke finnes den minste forskjellighet eller tohet i universet; alt er identisk med den upersonlige brahman, som oppsummeres i dette kjente utsagnet fra Chandogya Upanishad 6.2.1: ekam eva advitiyam («kun én uten annethet»). Den andre ytterligheten er den radikalt dualistiske dvaita-skolen, som ble grunnlagt av Madhvacharya på 1200-tallet. Den lærer at Gud er et personlig vesen og helt forskjellig fra mennesket. Mellom disse to ytterligheter finnes det en rekke mellomposisjoner, med vishistadvaita eller «den betingede enhet» som den mest kjente. Denne skolen hevder at sjelen er en del av brahman, men ikke det samme som brahman. 

			Allerede i upanishadene betraktes verden som en lavere grad av virkelighet enn brahman, og blir beskrevet som noe brahman lik en trollmann hadde tryllet frem, som på sanskrit kalles maya eller blendverk. Etter hvert ble denne ideen om verden som noe fremtryllet til en forståelse av at verden er en illusjon, noe som ikke eksisterer.

			Gaudapada: grunnleggeren av advaita vedanta

			På 600-tallet dukker filosofen Gaudapada opp, og han samler disse hinduiske og buddhistiske tankene om at verden er en illusjon til sin ajativada eller «ufødthetslære» i sin karika, eller kommentar, til Mandukya Upanishad: Selvet/brahman har ikke skapt verden. Verden er en ren illusjon, et blendverk, noe uskapt. Selvet har aldri hatt noe med verden å gjøre, og har aldri mistet seg selv eller blitt påvirket av noe annet, for noe annet finnes jo ikke. Gaudapada kaller sin filosofi asparsha yoga eller «kontaktløshetens yoga»: Selvet har egentlig aldri hatt kontakt med verden eller sinnet. Verden er en kognitiv feil, en misforståelse. 

			Gaudapada representerer den mest rendyrkede form for idealisme eller illusjonisme, og hevder at verden ikke overhodet eksisterer (sa maya na vidyate), selv ikke som noe innbilt, som for eksempel en synkverving. Hans etterfølger Shankaracharya, som omtaler Gaudapada som sin guru Govindas guru, videreutvikler mayavada, eller illusjonslæren, i en litt mer moderat retning og sier at maya hverken er virkelig (sat) eller uvirkelig (asat), og dessuten ubeskrivelig (anirvacaniya) og uforståelig (acintya). Maya, eller illusjonen om verden, er også uten begynnelse (anadi), fordi man ikke kan si når eller hvordan verden ble til. Mennesket befinner seg i denne verden uten helt å forstå hvordan det skjedde, en tilstand som minner om den tyske filosofen Martin Heideggers beskrivelse av det å være menneske som Geworfenheit eller «kastethet», at man befinner seg ufrivillig i en verden man er nødt til å forholde seg til. Mens Heidegger nøyer seg med å gi denne skarpe analysen av menneskets tilstand, vil ingen indisk filosof gi seg med det, men iherdig lete etter en måte å bli fri fra denne kastetheten på, fra denne følelsen av å være skibbrudden, av å være ufrivillig drevet i land på en fremmed strand og ønske å finne en måte å komme seg hjem på. Derfor har alle de indiske filosofiske skoler et felles mål: moksha eller frigjøring, som er utgangen fra verden og lidelsens opphør.

			Dharma eller ikke dharma – det er det store spørsmålet

			Filosofien i Ashtavakras sang ligger nært opp til Gaudapadas tanker. Selv om den deler Bhagavad Gita s forståelse av selvet, vektlegger Ashta­vakras sang at erkjennelsen av selvet og friheten fra alle forestillinger og konvensjoner er viktigere enn å finne og følge sin dharma eller sosiale og religiøse plikt. I 10.1 uttrykkes denne kritiske innstillingen til dharma slik: «Etter å ha oppgitt begjæret, som er fienden, og velstand, som er verdiløs; må du til og med oppgi dharma, som er disse to sin årsak. Du må utvikle likegyldighet overfor alt.» For Bhagavad Gita er det viktig å opprettholde samfunnets institusjoner og moralske normer – den bestående kastebaserte samfunnsorden – men for Ashtavakra er bestrebelsen på å gjøre gode gjerninger og dermed få god karma, bare en måte å forlenge fangenskapet i kretsløpet (samsara) på; man må heller oppgi alle handlinger, gode så vel som onde, og utelukkende etterstrebe gnosis eller erkjennelse. Bhagavad Gita sier ettertrykkelig at man må finne sin egen dharma og uselvisk arbeide for loka-samgraha, som kan oversettes med «verdens beste» eller «samfunnets bevaring». Men hvordan kan man gjøre det hvis man som Ashtavakra mener at verden ikke eksisterer? I 10.8 uttrykkes denne skepsis til handling slik: «I hvor mange liv har du ikke utført smertefulle og besværlige handlinger med kropp, sinn og tale? Hold derfor i hvert fall opp i dag!» I så måte er Ashtavakras sang ikonoklastisk overfor religionens dogmer og sakramenter: De kritiseres fortløpende i teksten. For å erkjenne selvet som ren, uforanderlig og lykksalig bevissthet må alle ideer – ja, hele det dualistiske eller relative intellektet – transcenderes. Egoillusjonen må gjennomskues, og man må finne seg selv i selvet, bli «selvstående» (svastha) istedenfor å ha en idé om seg selv som en person med navn og form, innordnet gjennom plikt i en regelbasert og hierarkisk sosial orden.

			Synonymt med ordet dharma, som jeg oversetter med «plikt», selv om det har en videre betydning, bruker Ashtavakra ord som betyr «gjøremål». Dharma, som er summen av alle religionens og samfunnets krav og forventninger til enkeltmennesket, manifesterer seg som ting man må gjøre, et press som både kan skyldes ytre eller indre faktorer. Ashtavakra sier til og med at samsara eller kretsløpet er følelsen av at man må gjøre noe, og at den følelsen må oppgis. Med andre ord finner vi i denne teksten en rendyrket frihetsfilosofi, hvor individet må frigjøre seg fra samfunnets konvensjoner og forventninger, fra gruppepresset, og finne sin egen sannhet inne i seg selv. Denne følelsen av at man skylder noe, at man er skyldig i noe, er et eksistensielt stress, og dette stresset fortoner seg som lidelse. 

			Hvis Ashtavakras filosofi skal uttrykkes kort, vil jeg si at begrepet parama advaita, eller «den ypperste tohetsløshet», som vi møter i 3.6, er veldig treffende. Ettersom jeg syns «nondualisme» eller «ikke-dualisme» ikke klinger helt godt på norsk, har jeg laget et norsk ord, «tohetsløshet», for å oversette advaita, som betyr «ikke-to», at det ikke finnes noe annet enn det ene, nemlig brahman (Det absolutte), som er det samme som atman (selvet). 

			Lysets lignelse

			For å forklare sine tanker bruker Ashtavakra en rekke lignelser. Selvet beskrives ofte som lys, og verden beskrives som noe som fremskinner, som en illusjon som oppstår i lysets spill. Vi kan forstå det som at selvet er et rent lys, menneskesinnet et prisme som bryter det rene lyset med sin uvitenhets urenhet og farger det med sin egenskaper i form av kognisjoner og emosjoner, og dermed skaper verdensillusjonen i all sin mangfoldighet. Denne lysmetaforen uttrykkes slik i 2.8: «Min egen natur er lys. Jeg er ikke noe annet enn lys. Når universet skinner frem, da er det sannelig jeg som skinner.» Filosofisk er dette en veldig interessant tanke, og en slående parallell til det tyske begrepet «Erscheinung» («tilsynekomst, fenomen», fra gammelhøytysk skinan «å skinne», med prefikset er-, som indikerer at det er resultatet av en handling), som først ble anvendt av Goethe og senere tatt i bruk av Kant for å beskrive hvordan tingene synes for oss som fenomener, i motsetning til hva de egentlig er som noumener eller tingene i seg selv (Ding an sich). Og selv om Kant ikke avviste verdens eksistens, er poenget med at verden fremtrer for oss som noe annet enn hva verden egentlig er, akkurat det samme. 

			I verkets aller siste vers er det nettopp denne opplevelsen av frihet fra verdensillusjonen som beskrives: «Hvor er væren, hvor er ikke-væren, hvor er enhet og hvor er tohet? Hva mer er det å si? Intet trer frem for meg.» Verbet som brukes for å beskrive dette blendverkets forsvinning når selvet erkjennes, er ut-stha, eller «å stå opp; å reise seg». Verden er en illusjon som har «reist seg» i ens egen innbilning, steget opp i ens eget uvitende sinn, som er fullt av egoisme, tilknytning, lyst og ulyst. Når sinnet blir klart og tømmes for disse negative faktorer eller forstyrrelser, vil det ikke lenger projisere verdensillusjonen; det vil falle til ro. Mennesket er kommet til veis ende, og har nådd sitt mål: Å ikke lenger være «kastet» inn i en lidelsesfull verden, men å ha funnet veien ut, veien hjem til seg selv, den rene, evige og frie bevissthet. Man «kaster» ikke lenger seg selv inn i verden gjennom å skape det illusoriske ego-vesenet ved å gi det navn og form i sin innbilning. Dette er målet: Å falle til ro, slik en bølge synker ned i havet.

			Slangen i repet

			En klassisk lignelse fra advaita for å forklare hvordan verden er blitt til, er den såkalte slangen i repet (rajjusarpavat), som vi først møter i 1.10. I tussmørke kan et rep på bakken se ut som en slange. I bedre lys ser man at det ikke er noen slange der – det er bare et rep. Det eneste stedet det var en slange, var i ens egen innbilning, og denne innbilningen førte til redsel. Redselen føltes virkelig nok, men den hadde ingen virkelig årsak. På samme måte ser man på grunn av uvitenhetens mørke verden der det egentlig bare er brahman eller selvet, og man reagerer på ulike måter på verdenserfaringen, selv om disse reaksjonene egentlig ikke har noen virkelig årsak. 

			Yogien som det menneskelige ideal 
– og kritikk av kroppsfikserte yogier

			I likhet med Bhagavad Gita fremhever også Ashtavakras sang yogien som det menneskelige ideal. «Yogi» brukes som et synonym for en selverkjent eller frigjort. 

			Selv om yogien fremheves som det menneskelige ideal, er imidlertid Ashtavakra kritisk til å gjøre seg avhengig av ulike former for yogiske øvelser og å tro at disse nødvendigvis vil føre til frigjøring. «Å snakke om yoga er meningsløst», står det i 19.8. Yoga er kunnskap, forståelse, innsikt eller selverkjennelse for Ashtavakra, ikke en praksis som tar utgangspunkt i at man er en samsari eller et menneske som er fanget i kretsløpet. Å konsentrere sinnet og medi­tere betyr at man tror at sinnet eksisterer, og at selvet er avhengig av sinnet for å eksistere, eller for å oppnå frigjøring. For Ashtavakra er sinnet noe som ikke finnes (15.5): «Sinnet finnes aldri for deg» (na manas te kadacana). Viktigere enn yogiske øvelser, som meditasjon, er det å forstå at selvet allerede er fritt og aldri har vært bundet. At det er gjennom meditasjon man tradisjonelt kommer frem til denne erkjennelsen eller direkte opplevelsen, er en konvensjonell sannhet, og Ashtavakra har valgt den absolutte sannhet som sitt perspektiv. Ut fra dette høyeste perspektiv må man oppgi alt annet enn selvet, noe Ashtavakra uttrykker slik i 15.20: «Gi fullstendig opp meditasjon, og hold ikke fast ved noen ting i hjertet. Du er selvet, og er sannelig helt fri. Hva vil du oppnå ved å tenke?» 

			Det virker som at Ashtavakra mener at hovedutfordringen for yogiene er at de kan bli kroppsfikserte, noe som omtales slik i 12.4: «De kroppsidentifiserte (dehastha) yogiene er opptatt av handling eller ikke-handling. Etter å ha gitt opp forening og atskillelse, lever jeg lykkelig.» Å være en yogi er ikke å basere seg på en praksis. Dette er nemlig kroppsbevissthet, å tro at man er kroppen. Fra Ashtavakras transcendentale perspektiv er man aldri inkarnert, man er aldri blitt et menneske. Selvet er ufødt, uskapt, og udødelig. Selvet er aldri blitt kropp eller sinn. Ingenting som skjer med kropp eller sinn har noen innflytelse på selvet. Det er aldri blitt noe annet enn seg selv. Materien har aldri blandet seg med eller fått noen som helst relasjon til bevisstheten. Selvet er aldri blitt fanget i kretsløpet. Følgelig trenger det heller ikke noen praksis, noen handling, noen regler, noen ideer eller noe som helst annet. Alt som trengs er erkjennelse: Å forstå at man allerede er seg selv, at man allerede er fri. Dette er yoga for Ashtavakra. I 18.35–36 sier han dette om de som sverger til praksis (abhyasa): «Mennesker som hengir seg til praksis kjenner ikke dette selvet, som er rent, oppvåknet, kjært, fullkomment, hinsides de materielle elementer og sunt. Den uvitende når ikke frigjøringen gjennom handling i form av praksis. Velsignet er den frigjorte som blir uforanderlig kun gjennom erkjennelse.»

			Seeren i menneskets indre

			Sentral i Ashtavakras fremstilling av advaita vedanta-filosofien er forståelsen av menneskets sanne natur som en seende bevissthet som kalles seeren (drishta) eller tilskueren (sakshi). Denne indre seer er det samme som selvet, og forstås som den evige og uforanderlige bevissthet som er i menneskets indre som vitnet til tankevirksomheten. Dette indre vitnet er alltid til stede, om man er våken, drømmer eller er i dyp søvn. Det er den ene konstante faktoren i mennesket, men gjennom uvitenheten og dens tilslørende kraft (avarana) er det identifisert med det indre redskapet og har tilsynelatende blitt fanget i kretsløpet (samsara) og underlagt forandringen som alle andre ting i universet, og dermed blitt et offer for lidelsen. For å bli fri fra fangenskapet i forandringens verden må man vende tilbake til sin egentlige tilstand som seende bevissthet, den frie og uberørte tilskuer, som ser uten å affekteres, som er fullstendig etablert eller grunnfestet i sin egen sanne natur som saccidananda: Ren væren, ren bevissthet og ren lykksalighet. 

			Sanskritteksten og dens idéhistoriske kontekst

			Å tidfeste tekster er ingen enkel sak i den eldre indiske litteratur, og så er også tilfellet med Ashtavakras sang; anslag helt tilbake til år 500 før til så sent som år 1400 etter vår tidsregning er foreslått. Argumentene for at teksten ble til på Shankaracharyas tid eller ikke så lenge etter, er idéhistorisk sannsynlige: Vi møter flere lignelser og begreper som er standard i Shankaracharyas advaita-skole, slik som slangen i repet (1.10) og rommet i krukken (1.20). Vi møter læren om de to nivåer av virkelighet eller sannhet (satyadvaya) som stammer fra mahayana-buddhismen (20.10) og i hvert fall er adoptert av advaita-skolen gjennom Gaudapada på 600-tallet, om ikke før. Disse to nivåer av virkelighet brukes aktivt gjennom hele teksten; man kan snakke om mennesket som noe som eksisterer i den relative eller konvensjonelle virkelighet (vyavaharika satya) i denne verden, men i den absolutte virkelighet (paramarthika satya) eksisterer ikke noe annet enn brahman eller atman: Den rene bevissthet, hvis natur er dyp fred og lykksalighet. 

			Det finnes også klare referanser (18.79 og 20.5) til tilhengerne av mahayanas tomhetslære (shunyavada), som benekter at noen ting har egenværen (svabhava), dvs. eksisterer av seg selv. Alt har ifølge disse betinget eksistens, dvs. at det er et resultat av noe annet. Alle ting i universet bygger på hverandre. Alt kan plukkes fra hverandre og har ingen essens, kjerne eller selv. Ting er tomme skall. Dette er en tilsynelatende nihilistisk videreutvikling av eldre buddhistiske forestillinger om betinget tilblivelse (pratityasamutpada) og selvløshet (anatma), som grunnleggeren av madhyamika-skolen i mahayana, Nagarjuna (ca. 150–250 etter vår tidsregning), tok så langt at han hevdet at selv nirvana, den absolutte tilstand av oppvåkning og frigjøring, er tom og uten egenværen. Advaitas posisjon er at selvet og alle ting i universet er tomt for alt annet enn seg selv, sin essens, som er brahman. Når verdensillusjonen gjennomskues vil man ikke sitte igjen med et slags tomrom, en intethet, et vakuum, men saccidananda: Ren væren, ren viten og ren lykksalighet. Tomheten er egentlig en formløs fylde. Advaita og madhyamika har imidlertid så mye til felles at noen mener det er samme filosofi, og at tilsynelatende ulikheter kan reduseres til en strid om ord. Shankaracharya er også blitt beskyldt for å være en krypto-buddhist (pracchanna-bauddha) av slike hinduiske filosofer som Ramanujacharya og Bhaskara, fordi hans system har så mange likheter med madhyamika, særlig læren om verden som blendverk (maya) og tohetsløshet. Debatten mellom advaita og madhyamika om egenværen fant hovedsakelig sted mellom det 6. og det 8. århundre, og ebbet ut i det 11. århundre. Referansene til denne debatten i teksten gir oss derfor en god pekepinn om at den er blitt til mens denne debatten pågikk, og vi kan derfor ganske sikkert tidfeste den til tidsrommet mellom det 6. og 11. århundre. 

			Den klassiske advaitiske forståelsen av at bevisstheten består av fire tilstander (avastha) beskrives i 19.5: «Hvor er drøm, hvor er søvn, hvor er våkenhet, hvor er den fjerde tilstand og hvor er frykt for meg som dveler i min egen storhet?» Gaudapada gir en utførlig beskrivelse av disse fire tilstandene i sin karika, og det blir mer og mer tydelig etter som vi undersøker tekstens tankegods idéhistorisk at Ashtavakras sang er en tekst som er blitt til i en periode hvor advaita-skolen allerede har nådd en moden fase etter Gaudapadas og Shankaracharyas tid. Med andre ord ble Ashtavakras sang sannsynligvis ikke til tidligere enn på 700-tallet. 

				Språket i teksten tyder på at forfatteren var en mesterlig dikter. Teksten er en sann fryd å lese; dype tanker uttrykkes elegant og med utsøkt bruk av lignelser, samt et rikholdig vokabular. Siden versene er i bunden form kan de også synges eller resiteres, i likhet med Bhagavad Gita. Det er også mulig at teksten er blitt til over tid og har flere forfattere: Det er et velkjent fenomen i indisk litteratur at en tekst diktes videre på, med alle de utfordringer det gir for å tidfeste en tekst og finne ut hva dens egentlige budskap er. Ashtavakras sang bærer imidlertid preg av indre konsistens eller harmoni. Dette kan tyde på at det kun er én forfatter ifølge klassisk hermeneutikk, fordi det er usannsynlig at en forfatter vil motsi seg selv.

			Om bruken av sanskritord i oversettelsen 

			Jeg skriver sanskritord i kursiv og ledsaget av en norsk oversettelse, med unntak av de sanskritordene som har vært i omløp på norsk så lenge at de er blitt tatt opp i språket som norske ord, slik som samsara og nirvana. Samsara betyr «strømmen» eller «den kontinuerlige gangen», og er beskrivelsen av livet som en strøm av fenomener, at livet er et evig kretsløp av fødsel, eksistens og død, som gjentas igjen og igjen, til man erkjenner sannheten, gjennomskuer illusjonen (maya) om egoet og verden, og våkner opp (nirvana) fra drømmen om at man er et menneske. Begrepene samsara, nirvana/moksha og maya er nøye knyttet sammen og utgjør kjernen av den indiske verdensanskuelse felles for både hinduismen og buddhismen. Dette grunnleggende synet kan beskrives som en rendyrket form for idealisme, hvor bevisstheten regnes som den eneste virkeligheten, og materien som en innbilning skapt i denne bevisstheten av uvitenhet. 

			Jeg har valgt å utelate de såkalte diakritiske tegn ved transliterasjon av sanskritord, som viser ordenes korrekte fonetiske uttale, og angir forskjellen på de forskjellige sibilantene, vokal­lengden, nasalisering osv. Dette gjør jeg fordi de ikke er allment kjent og derfor ikke er til synnerlig hjelp, og fordi sanskritkyndige uansett vet hvordan ordene egentlig uttales. Jeg har valgt å bruke hunkjønnspronomenene hun/henne/hennes når jeg refererer generelt til mennesket, den selverkjente, yogien osv., selv om det konvensjonelt brukes intetkjønn eller hankjønn på norsk. Siden Ashtavakra snur opp ned på alle mulige konvensjoner, dedikerer jeg dette lille brudd på en språklig konvensjon til ham.

		

		
			Noter

			
					1	Tradisjonelt har livet fire stadier i hinduismen; studietid, familieliv, pensjonstid og forsakelse. De fire kastene er: Prest, hersker/kriger, næringsdrivende/bonde/håndverker og arbeider/tjener.


					2	Gjører (karta) og gjørerskap (kartritva) er viktige begreper i advaita, og er også sentralt i Bhagavad Gitas handlingsfilosofi. Det er det individuelle selvet eller egoet (ahamkara) som handler og er underlagt karmaloven, som går ut på at den som utfører handlingene opplever handlingenes resultater, som kan være gode, dårlige eller sammensatte. Karma er verdens eller samsaras domene. Selvet, derimot, er hevet over materien og dermed ikke underlagt karmiske realiteter. Selvet gjør ingenting. Den rette måten å handle på i denne verden er å ikke forvente noen ting, men være begjærløs overfor handlingenes resultater. Man gjør simpelthen det som er naturlig å gjøre uten å bli revet med hverken i medgang eller motgang. Man handler uten tilknytning, og vet at alt som skjer er perfekt. 


					3	Se etterordet for forklaring av denne lignelsen.


					4	Med «gjenspeiling» (abhasa) siktes det til «gjenspeilingslæren» (abhasa-vada) i advaita vedanta, som hevder at universet er en gjenspeiling eller et gjenskinn av brahman, og ikke en virkelig skapelse. Den konkurrerende læren til gjenspeilingslæren er den såkalte transformasjonslæren (parinama-vada), som hevder at verden er en virkelig skapelse, at brahman faktisk er forvandlet til verden. Gjenspeilingslæren vektlegger at brahman er uforanderlig, og at verden og mennesket er illusjoner, hildringer som oppstår i lysets spill.


					5	Se slutten på etterordet for forklaring av dette nyordet.


					6	Forveksling (adhyasa) er et viktig begrep i advaita for å forklare hvordan verden og mennesket er blitt til gjennom uvitenhet. Det betyr overføring av uvedkommende egenskaper, at man tillegger en ting egenskaper den egentlig ikke har. Advaita bruker flere lignelser for å beskrive dette fenomenet, den viktigste av dem er lignelsen om slangen i repet. På grunn av mørke kan et rep mistas for en slange. Det finnes egentlig ingen slange i repet. På samme måte finnes det ikke noen verden eller menneske i selvet. 


					7	Med «uforvarende tenker på ting» prøver Ashtavakra å forklare hvordan et menneske fungerer etter selverkjennelsen. Når selvet er erkjent og man ikke lenger er et nytelsesdrevet vesen som betrakter verden som en arena for sanselige gleder, mister verden evnen til å tiltrekke. Det er som om sinnet blir tomt, men allikevel er det jo slik at den frigjorte kan handle og tenke som et vanlig menneske. Forskjellen er at den selverkjentes kroppslige og mentale aktivitet ikke er drevet av begjær og et egos eiefølelse, men er resultatet av tidligere handlinger, minner og andre omstendigheter. Den frigjorte søker ikke lenger etter noen tilfredsstillelse i denne verden, og det er derfor som om hun har «glemt alt». Det som er «glemt» er illusjonen om verden, fangenskapet i egoets begrensede univers, uvitenheten om selvet, og lidelsen ved å være en samsari eller en som er fanget i fødselens og dødens hjul.


					8	I hinduismen regner man tradisjonelt med at mennesket har fire mål (purushartha). De er nytelse (kama), rikdom (artha), plikt (dharma) og frigjøring (moksha). 


					9	Sanskritordet for «sunn» (svastha) og «sunnhet, helse» (svasthya) betyr egentlig «å stå i seg selv». Dette er en dyp forståelse av hva sunnhet egentlig er. Man kan forstå det som at sunnhet er å være i balanse og sentrert i seg selv.


					10	Jeg oversetter her samskara som «karmisk innflytelse», men dette viktige begrepet trenger en liten forklaring. Et samskara er en kondisjonering, et inntrykk i form av et mønster eller et minne i sinnet. Man kan godt kalle det formasjoner i underbevisstheten som bestemmer ens sinnsaktivitet. Samskaraene er sinnets design, og blir til på følgende vis: Når man utfører en handling eller erfarer noe, dannes det et inntrykk eller minne i sinnet. Opplevelsen vurderes av sinnet som god, dårlig eller blandet. Basert på dette inntrykket skapes det en såkalt vasana, eller tilbøyelighet, til å ville oppleve eller ikke oppleve erfaringen igjen. Når tilbøyeligheten settes ut i livet igangsetter man en handling (karma), som leder til en ny erfaring som forsterker samskaraet. På denne måten dannes vaner, og sinnet formes. Denne prosessen forstås som sirkulær; karma fører til samskara som skaper vasana som leder til ny karma som igjen skaper nye samskaraer eller forsterker eksisterende samskaraer osv. osv. Dette er et mikrokosmisk samsara, eller kretsløp, som holder mennesket fanget i sin egen begrensede erfaringsverden. Yogien ønsker å bryte ut av dette kretsløpet ved å nøytralisere eller «fryse» samskaraene så de ikke tvinger en ut i nye handlinger. Å ikke gi etter for samskaraene kalles nirodha, som kan forstås som opphør av tankevirksomheten eller som å praktisere sinnskontroll, hvilket er ensbetydende med å meditere. Som vi ser i denne teksten, er Ashtavakra kritisk til yogienes premiss for å utøve sinnskontroll for å nå målet om frigjøring, fordi hans poeng er at man ikke trenger frigjøring ettersom man allerede er fri. Alt man trenger er å innse sin sanne tilstand som selvet, den rene og samskarafrie bevisstheten.


					11	Se fotnoten til 1.10.


					12	Mahat («den store»), også kalt mahat tattva («det store element») eller buddhi («intellektet»), er materiens (prakriti) første evolusjon ifølge Sankhya-skolen, hvis kosmologiske begreper brukes av andre skoler som Yoga og Vedanta, og er blitt et slags filosofisk felleseie. Mahat beskrives som en kosmisk eller universell intelligens som oppstår når purusha, eller den rene bevisstheten, forenes med urmaterien (mula prakriti). Fra denne forbindelsen oppstår så egoet, sinnet, sansene og de fem fysiske elementene. Med «kun er skapt gjennom navn» (nama-matra-vijrimbhita) menes det at den fysiske verden er skapt av ens eget sinn; det er en innbilning. Verden er en mental projeksjon.

